Dan Børge Akerø

**Dan Børge Akerø** (født 1951) er en norsk sosiolog og programleder, særlig kjent fra programmene *[[LørDan]]* og *[[Den store klassefesten]]*. Før TV-karrieren var Akerø ansatt som vitenskapelig assistent ved Fredsforskningsinstituttet. 

I sine yngre år var han en habil fotballspiller og spilte for Skeid da de vant cupfinalen i 1974.

## Bakgrunn
Dan Børge Akerø er sønn av Johanne og Gunnar Akerø som begge var offiserer i Frelsesarméen. Frelsesarméens beordringssystem førte Dan Børges foreldre til Danmark, der Dan Børge ble født i 1951. De bodde først i Nykøping Mors, deretter Århus i 1953, siden i Fredrikstad og Skien før de flyttet til Oslo hvor han begynte på Lakkegata skole. Deretter flyttet familien til Bergen, hvor han begynte på Nygård skole, så tilbake til Oslo og Ruseløkka skole. Realskolen og halve gymnasperioden tilbrakte han på Tromsø Gymnas, og tok examen artium på  Stavanger Katedralskole.

## Karriere
Før karrieren i TV spilte han førstedivisjonsfotball, samt studerte sosiologi og var forsker i seks år ved Institutt for fredsforskning (PRIO). Som fredsforsker kritiserte han (sammen med kollegaene Per Erik Borge, Helge Hveem og Dag Poleszynski) norske bedrifters (Norsk Hydro og Årdal-Sunndal Verk) engasjement i bauxittutvinning i Trombetas, Brasil (boken *Norge i Brasil*, 1979). Saken ble blant annet debattert i Stortinget. Han arbeidet mye med fagfeltene Latinamerika og Nord-sør-konflikten.

TV-karrieren startet i 1978 etter at han, på frilansbasis, sto bak et dokumentarprogram om latinamerikanske flyktninger i Norge. Året etter tilbød NRK Radio ham et sommervikariat i utenriksredaksjonen. Daværende fjernsynsdirektør, Tor Strand, fulgte opp med å headhunte ham til *[[Dagsrevyen]]* i 1980, hvor han begynte som programleder i 1981. Denne posten hadde han til 1986 da han ble programleder i sitt eget talkshow, *[[Senfredag]]*, som ble en stor suksess. Året etter ble han programleder for lørdagsprogrammet *[[LørDan]]*, og det var her han fikk sitt gjennombrudd. Programmet gikk i tre år, og ble blant annet kjent for det faste innslaget *Talentiaden* (må ikke forveksles med programmet *Talentiaden*). Serien huskes også for alle de humoristiske innslagene med *Vaktmestern,* spilt av Trond-Viggo Torgersen.

I perioden 1990–1992 var han programsjef for kultur og underholdning i NRK. Fra 1991 til 1994 var han programleder for programmet *[[Talentiaden]]*, som var en musikk-konkurranse mellom kommende musikere i Norge.

Deretter ledet han i 1992 den timeslange åpningsendingen til TV&nbsp;2, som var en samsending mellom NRK og TV&nbsp;2. Han var programdirektør i TV&nbsp;2 frem til 1996 og programleder frem til 1997. Programmene han ledet på TV&nbsp;2 ble ikke like store suksesser som dem hadde hatt i NRK på 1980-tallet. Akerø har hevdet at TV&nbsp;2 var fylt med konflikter på 1990-tallet.

Etter TV&nbsp;2 involverte han seg i det internettbaserte pengespillet Global Money Games. Spillet fikk kritikk i mediene, og ble nedlagt i 1998.

I 1999 kom han tilbake i NRK hvor han ledet *Godt musikkår*, deretter underholdningsprogrammet *[[Den store klassefesten]]*. Serien ble en stor suksess, men ble stoppet i 2004. I 2008 startet NRK en ny runde med *Den store klassefesten*, og Akerø ledet programmet også denne gangen. I 2003 og 2006 var han også programleder for musikkprogrammet *[[Kjempesjansen]]*. Høsten 2011 var han programleder i spørreprogrammet *[[QuizDan]]*, basert på et konsept utviklet av NRK og sommeren 2013 var han programleder i én uke i *[[Sommeråpent]]* på NRK1.

Akerø har også vært programleder i flere direktesendte arrangementer slik som *[[Melodi Grand Prix 1988|Melodi Grand Prix]]* (1988) og diverse idrettsgallaer. Han ledet også kveldshowet under Ski-VM i Val di Fiemme i 2003.

9. juni 2018 ledet Akerø sin siste sending for NRK før han ble pensjonist. Han var programleder under «Omkampen», der Norge og Brasil spilte en uhøytidelig fotballkamp, 20 år etter Fotball VM, da Norge vant over Brasil. I 2018 vant Brasil 3-0 over Norge. Kampen ble spilt på Ullevål stadion.

I 1989 utgav han boka *Halleluja!* som omhandler tiden i Frelsesarmeen.

## TV-opptredener som programleder

* 1964, september, aller første TV-opptreden Falkeklubben med Rolf Riktor, hvor han spilte blokkfløyte. (NRK)
* 1978 – TV dokumentar for NRK, Latinamerikanske flyktninger i Norge (Regi: Gaston Ocampo)
* 1979 – 1980 NRK Radio utenriksavdelingen, programleder
* 1980 – 1986 Dagsrevyen (NRK) programleder, reporter
* 1986 – 1987 SenFredag (NRK) 3 sesonger
* 1986 – 1989 Ta sjansen, Holmenkollen (NRK) 
* 1987 – 1991 LørDan (NRK) 3 sesonger, Resonans (NRK) i samarbeid med Norges musikkorps forbund, Cupfinaleshow (NRK) 
* 1988 Melodi Grand Prix, Chatau Neuf (NRK)
* 1989 Natti nitti, nyttårsprogram (NRK)
* 1992 TV2 Åpningsshow, 5. september 1992, Grieghallen, Bergen (TV2/NRK)
* 1993 Scene 2, bla. med TV-flax, vær min gjest (TV2)
* 1994–1995 RiksDan (TV2)
* 1995 - 1997 Bravo Bravissimo
* 1996 Takk skal du ha (TV2)
* 1997 – 1998 Godt musikkår (TV2)  
* 1999 – 2018 NRK Underholdning
* 1999 – 2008 Godt musikkår (NRK)
* 2000 – 2009 Den store klassefesten (NRK), 7 sesonger, totalt 75 programmer
* 2001 – 2008 Idrettsgallaen (NRK), 7 programmer
* 2003 – Heia Norge, Ski VM Val di Fiemme (NRK)
* 2003 og 2006 Kjempesjansen (NRK) Konsept utarbeidet av Dan Børge Akerø.
* 2007 – 2011 TV-aksjonen, 5 programmer
* 2011 - 2016 QuizDan, 4 sesonger. Konsept utarbeidet av Dan Børge Akerø.

## Familie
Han er sønn av Johanne (f. 1922) og Gunnar Akerø (f. 1921) oberstløytnanter i Frelsesarmeen.  Han er bror til prest Hans Arne Akerø (f. 1949) og organist og musiker Jon Gunnar Akerø (f. 1953).

Han giftet seg i 1971 med Miriam Estdahl Akerø (f. 1952). Ekteskapet ble oppløst i 1983. Han giftet seg annen gang i 1987 med filmprodusent Beate Arnestad (f. 1957). Ekteskapet ble oppløst i 1990. Han giftet seg tredje gang i 1990 med Mette Heitmann Akerø (f. 1966).

## Fotball
* Fløya i Tromsø (gutter/junior), Viking i Stavanger (junior)
* Spillende trener i OSI (Oslo studentenes idrettslag) 1975–1976 
* Skeid i Oslo (A-laget)  Dan Børge Akerø spilte 3 seriekamper for Skeid i den øverste divisjonen (1. divisjon) i 1974. Han scoret sitt eneste mål mot Mjøndalen. Han var også ubenyttet reserve i Cupfinalen 1974 mot Viking, en kamp Skeid vant 3-1.

## Priser og utmerkelser
Akerø vant to Gullruten-priser for *[[Den store klassefesten]]* – en for beste programleder under Gullruten 2001 og en for beste underholdningsprogram til selve programmet under Gullruten 2003. Han fikk i tillegg hedersprisen under Gullruten 2003. Han er også blitt tildelt den italienske TV-prisen i internasjonal klasse, Chiara d'Assisi, for Godt musikkår 2002. I 2002 fikk han også Barnas hederspris fra Norsk kulturskoleråd, etter femten års engasjement for å fremme barn og unges kultur og musikk.

I forbindelse med 50-årsjubileum for åpningen av fjernsynet i Norge, utgav Posten Norge i 2010 et frimerke der Akerø er avbildet sammen med Erik Diesen, Ivar Dyrhaug og Anne Grosvold i kategorien «Underholdning».

Kongen utnevnte i 2011 Dan Børge Akerø til ridder av 1. klasse av St. Olavs Orden «for hans innsats for norsk musikkliv».

## Bokutgivelser
* Norge i Brasil, Aschehoug, 1979
* Halleluja! Scanbok, Oslo .  – 1989
* Fenomenet Dan Børge, Dag Kullerud, Aschehoug, ISBN 9788203267505 - 2020

## Referanser


## Eksterne lenker
* Historien om Dan Børge (NRK, 2002)
* Intervju (Kjendis, 2021)